เอไอเอลดเบี้ยลูกค้า25%
เอไอเอดึงเทรนด์สุขภาพร่วมปั๊มเบี้ย เปิดตัวโครงการใหม่ ดูแลตัวเองดี ได้ลดเบี้ยสูงสุด 25%
7 ก.ค. 2559

เอไอเอดึงเทรนด์สุขภาพร่วมปั๊มเบี้ย เปิดตัวโครงการใหม่ ดูแลตัวเองดี ได้ลดเบี้ยสูงสุด 25%
นายซาลูน ธรรม ประธานเจ้าหน้าที่บริหาร บริษัท เอไอเอ ประเทศไทย เปิดเผยว่า บริษัทได้เปิดตัวโครงการเอไอเอ ไวทัลลิตี้ อย่างเป็นทางการ ซึ่งเป็นโครงการแรกของไทยที่มอบส่วนลดเบี้ยแรกเข้าให้กับลูกค้าที่ซื้อประกันชีวิตและประกันสุขภาพผ่านโครงการนี้ 5-20% และยังได้รับส่วนลดในปีถัดไปสูงสุดถึง 25%
“เอไอเอ ไวทัลลิตี้ เป็นโครงการดูแลสุขภาพแนวใหม่ เพื่อสร้างแรงจูงใจให้กับคนไทยเปลี่ยนแปลงตนเองเพื่อคุณภาพชีวิตที่ดีขึ้น และเป็นครั้งแรกของวงการประกันชีวิตในไทยที่มอบส่วนลดเบี้ยและสิทธิประโยชน์ต่างๆ จากพันธมิตรให้กับสมาชิกเอไอเอ ไวทัลลิตี้ และเมื่อลูกค้ายิ่งมีสุขภาพดีขึ้นภายใต้แนวคิด “สุขภาพดี คุณกำหนดเอง” ก็จะได้ส่วนลดค่าเบี้ยเพิ่มสูงขึ้นตามไปด้วย” นายซาลูน กล่าว
นายแซง ฮุย ลี ประธานเจ้าหน้าที่ฝ่ายการตลาด บริษัท เอไอเอ ประเทศไทย กล่าวว่า หลังจากที่เริ่มทดลองเปิดตัวโครงการนี้มาได้ 1 เดือน ได้รับผลตอบรับเป็นอย่างดีทั้งจากตัวแทนและลูกค้า โดยช่วงครึ่งปีหลังมีแผนทำตลาดโครงการนี้อย่างต่อเนื่อง เน้นขายผ่านช่องทางตัวแทนเป็นหลัก
“จากสถิติโครงการไวทัลลิตี้ในประเทศต้นแบบแอฟริกาใต้ที่เริ่มปี 2540 พบว่า ในระยะยาวลูกค้าที่เข้าร่วมโครงการจะเคลมสินไหมน้อยลงและต่ออายุมากขึ้น คาดว่าในอนาคตไทยจะมีทิศทางเดียวกัน และอยากให้บริษัทประกันอื่นๆ พัฒนาโปรแกรมลักษณะนี้ออกสู่ตลาดมากขึ้น เพื่อให้ผู้บริโภคได้ประโยชน์” นายแซง กล่าว 
อย่างไรก็ตาม ในส่วนของแบบประกันที่เข้าร่วมโครงการนี้ ประกอบด้วย 1.แบบดูแลสุขภาพรอบด้าน เน้นความคุ้มครองโรคร้ายแรง โรคมะเร็ง ค่ารักษาพยาบาลและชดเชยรายได้ ได้รับส่วนลดแรกเข้า 5-15% เฉพาะเบี้ยมาตรฐานของสัญญาเพิ่มเติม
2.แบบความคุ้มครองชีวิต มี 3 แบบ คือ แบบมีระยะเวลา 20 ปี คุ้มครองและชำระเบี้ย 20 ปี แบบเอไอเอ ไลฟ์ โพรเทคเตอร์ 70 ปี คุ้มครองและชำระเบี้ยถึงอายุ 70 ปี และแบบเอไอเอ ไลฟ์ โพรเทคเตอร์ 80 ปี คุ้มครองและชำระเบี้ยถึงอายุ 80 ปี ได้รับส่วนลดแรกเข้า 10-15% เฉพาะเบี้ยมาตรฐานของแบบประกันหลัก และมีบางแบบประกันได้รับโบนัสสุขภาพสูงสุด 18% ของเบี้ยมาตรฐานอีกด้วย
3.แบบคุ้มครองชีวิตและสุขภาพ เหมาะกับผู้ที่ต้องการความคุ้มครองเต็มรูปแบบทั้งชีวิต และสัญญาเพิ่มเติมด้านความคุ้มครองโรคร้ายแรง ได้รับส่วนลดแรกเข้า 10-20% ทั้งเบี้ยมาตรฐานแบบประกันหลักและสัญญาเพิ่มเติม